**Tanév végi emlékeztető vállalkozók, szakképző iskolák és tanulószerződéses tanulók részére (2017/2018 tanév)**

A 2017/2018. tanév rendjéről szóló **14/2017. (VI.14.)** EMMI rendelete alapján a középiskolákban és a szakiskolákban az utolsó tanítási nap

* végzősöknek az *utolsó, befejező évfolyamán* **2018. május 3 (csütörtök)**,
* a többi évfolyamon az általános szabály szerint **2018. június 15. (péntek)**.

A tájékoztatót a szakképzésről szóló 2011. évi CLXXXVII. törvény és a nemzeti köznevelésről szóló 2011. évi CXC. törvény alapján állítottuk össze.

**Nem végzős évfolyamon tanuló**

A gyakorlati képzésben részt vevő tanulót azokban a tanévekben, amelyekben

* 19. életévét nem töltötte be, minimum 35 nap
* 19. életévét betöltötte, minimum 30 nap

**pihenőnap** illeti meg. A pihenőnap munkanapokban számítandó.

Tanulószerződés esetén a **nyári időszakra is jár pénzbeli juttatás**.

A tanuló a kötelező összefüggő nyári szakmai gyakorlaton felül a pihenőnapok terhére csak a szakmai gyakorlaton keletkezett **mulasztás pótlására** hívható be. A mulasztását pótló tanulónak a pótlásért plusz juttatás nem jár.

A tanuló **összefüggő szakmai gyakorlati képzésről való igazolt és igazolatlan mulasztásának következményei** (Szt. 39.§)**:**

Ha a **szorgalmi időszakban** (2018.06.15.-ig) teljesítendő gyakorlati képzésről

* a tanuló **igazolt és igazolatlan mulasztása meghaladja** az adott tanévre vonatkozó összes gyakorlati képzési idő (óraszám) **20%-át**, a tanulónak évet kell ismételnie.
* a tanuló mulasztása az adott tanévre vonatkozó összes gyakorlati képzési idő (óraszám) **20%-át eléri, de igazolatlan mulasztása nincs** és a mulasztását a következő tanév megkezdéséig pótolja és az előírt gyakorlati követelményeket teljesíteni tudja, mentesíthető az évfolyam megismétlésének kötelezettsége alól.

Ha az **összefüggő szakmai gyakorlati** képzésről

* a tanuló **igazolt és igazolatlan mulasztása meghaladja** az összefüggő szakmai gyakorlati képzési idő (óraszám) **20%-át**, a tanuló az évfolyam követelményeit nem teljesítette (magasabb évfolyamra nem léphet). Az **igazolatlan mulasztás nem haladhatja meg** az összefüggő szakmai gyakorlati képzési idő (óraszám) **5%-át**. **Az igazolatlan mulasztást a tanuló pótolni köteles.**
* a tanuló **igazolt és igazolatlan mulasztása** az összefüggő szakmai gyakorlatról **meghaladja** az összefüggő szakmai gyakorlati képzési idő (óraszám) **20%-át, DE**

*a)* igazolatlan mulasztása nincs, vagy

*b)* az igazolatlan mulasztása nem haladja meg az összefüggő szakmai gyakorlati képzési idő (óraszám) 5%-át és az igazolatlan mulasztását pótolta,

és a következő tanév megkezdéséig (2018.08.31-ig) pótolja az előírt gyakorlati követelményeket, a tanuló magasabb évfolyamra léphet.

Amennyiben nem pótolja vagy igazolatlan mulasztása is van, évet kell ismételnie.

A hiányzások, az előírt gyakorlati követelmények pótlását az iskola felé **a gyakorlati képzés szervezőjének kell igazolnia.** Ez a feltétele annak, hogy a tanuló magasabb évfolyamra léphessen.

**Végzős tanuló**

***A) A tanuló a tanulmányi követelményeket sikeresen teljesíti, és eredményes vagy eredménytelen szakmai vizsgát tett*.**

A tanulót a pénzbeli juttatás a tanulmányok befejezését követő első (sikeres, vagy sikertelen) szakmai vizsga utolsó napjáig illeti meg.

A végzős tanuló az utolsó tanítási nap (2018. 05.03.) után nem köteles gyakorlati képzésen részt venni.

A vizsgára történő felkészülés céljából a komplex szakmai vizsga előtt - a gyakorlati képzést szervező vagy folytató szervezettel történt külön megállapodás alapján - gyakorlati képzésen vehet részt. A gyakorlati képzésben részt vevő végzős tanulót ebben az esetben is legalább 10 munkanap egyéni felkészülési idő illeti meg, amelyet a záró szakmai vizsga megkezdése előtt, a fenti gyakorlati napok terhére, összefüggően kell kiadni.

A tanulószerződés megszűnése

* sikeres szakmai vizsga esetén a bizonyítvány kiállításának a napján,
* sikertelen vizsga esetén, az első szakmai vizsgaidőszak utolsó napján szűnik meg.

***B) A tanuló a tanulmányi követelményeket sikeresen teljesítette, de nem jelentkezik szakmai vizsgára.***

Ha a tanuló nem jelentkezik szakmai vizsgára, az utolsó évfolyam elvégzését igazoló bizonyítvány kiállítása napján a tanulói jogviszonya megszűnik, ezen időpontig jogosult pénzbeli juttatásra, mert tanulószerződése érvényben maradt.

**A szakképző iskola haladéktalanul értesíti a tanulói jogviszony megszűnésének napjáról** a tanuló gyakorlati képzésétszervező szervezetet és a nyilvántartást vezető szervet.

A vállalkozó pénzbeli juttatás fizetési kötelezettsége a bizonyítvány kiállításának napjáig áll fenn, a normatívát is eddig a napig veheti csak igénybe.

***C) Amelyik tanuló befejező szakképzési évfolyamon a tanulmányi követelményeket nem teljesíti (valamelyik tantárgyból elégtelen osztályzatot kapott)***

A tanuló nem bocsátható szakmai vizsgára, **javítóvizsgát tehet** (2018. augusztusában).

A tanuló tanulói jogviszonya nem szűnik meg, tehát a tanulószerződése hatályos marad, de

* a tanítási év utolsó tanítási napját követő naptól (2018.05.03.) a tanulószerződés alapján tanulói **juttatásra nem jogosult**.
* **gyakorlatra nem kell járnia**, mert a végzős évfolyamon a szakmai gyakorlati kötelezettségét az utolsó tanítási nappal teljesítette

Ha a tanuló az augusztusi **javítóvizsgát sikeresen** **teljesíti és jelentkezik szakmai vizsgára**, a tanulói jogviszonya az októberi szakmai vizsga utolsó napjáig tart, eddig (2018.10.30.) lehet hatályos a tanulószerződése is, de a tanulószerződést módosítani (meghosszabbítani) szükséges. Az őszi szakmai vizsgára való felkészülés céljából, a gyakorlati képzést szervező vagy folytató szervezettel történt megállapodás alapján gyakorlati képzésen vehet részt a tanuló, azonban ebben az esetben is, egy alkalommal legalább 10 nap egyéni összefüggő felkészülési idő illeti meg.

Ha a tanuló az augusztusi **javítóvizsgát sikeresen** **teljesíti, de nem jelentkezik szakmai vizsgára**, a tanulói jogviszonya a javítóvizsga napjáig, azaz az utolsó évfolyam elvégzését igazoló bizonyítvány kiállítása napjáig tart, eddig lehet hatályos a tanulószerződése is.

Ha a tanuló az augusztusi **javítóvizsgát nem teljesíti**, akkor **évet ismétel** és a tanulószerződése módosításával (a várható befejezés meghosszabbításával) hatályos marad a megismételt évfolyamon is, egészen az első szakmai vizsgáig.

Gazdálkodó költsége az adott időszakban tanulói juttatás járuléka, melyet a tanulószerződés alapján ténylegesen kifizetett díj után kell fizetni, a normatíva tanulószerződés meghosszabbítása mellett lehívható.

**D) A tanuló a tanulmányi követelményeket nem teljesítette, évfolyamot kell ismételnie**

A tanuló tanulói jogviszonya nem szűnik meg, tehát a tanulószerződése életben marad, de a tanítási év utolsó tanítási napját (2018.05.03.) követő naptól a tanulószerződés alapján tanulói juttatásra nem jogosult 2018.08.31-ig, illetve következő tanévre meg kell hosszabbítani a tanulószerződést.

Gyakorlatra nem kell járnia, mert a végzős évfolyamon a szakmai gyakorlati kötelezettségét az utolsó tanítási nappal teljesítette.

A tanulószerződés nem szűnik meg, a tanulószerződést módosítani szükséges a várható befejezés (a következő tanév vége: 2019.06.30.) meghosszabbításával.

Szeptember 1-től pénzbeli juttatása az előző félévi juttatásának a felére csökken. A vállalkozó a normatívát a szokott módon veheti igénybe.

Mivel a tanulószerződés nem szűnik meg, a vállalkozót járulékfizetési kötelezettség terheli augusztus 31-ig és a normatív támogatást igénybe veheti.

Az évfolyamismétlés tényét a gyakorlati képzőhelyeknek be kell jelenteniük a kamarának. A tanulószerződés **bármilyen okból** való megszűnését **5 munkanapon belül kell** bejelenteni a kamarának a nyilvántartásból való kivezetés érdekében.

A gyakorlati képzést szervező (gyakorlati képzőhely) köteles a tanulószerződés megszűnéséről értesíteni a szakképző iskolát és a területileg illetékes gazdasági kamarát.

Ha a gazdálkodónak a tanulószerződés alapján a gyakorlati képzés megszervezésének kötelezettsége fennáll ‒ függetlenül attól, hogy a tanuló igazolt vagy igazolatlan mulasztása miatt teljesíthető-e, illetve van-e kifizetés a tanuló részére ‒, **elszámolhatja a kötelezettség csökkentő tétel teljes összegét.**

A tanulószerződés alapján a pénzbeli juttatás a tanulót az oktatási szünet és a vizsgára való felkészülés ideje alatt is megilleti.